
Д О К Л А Д

от контролна проверка по прилагане на екологичното законодателство


Обект: Кравеферма в землището на гр. Грамада - ПИ 17645.508.13, с оператор „Агро грам” ЕООД, гр. София
Дата на извършване на проверката: 19.03.2025 г.
Място на извършване на проверката: гр. Грамада, общ. Грамада, обл. Видин, ПИ 17645.508.13
Проверени компоненти и фактори на околната среда:
· Въздух
· Опасни химични вещества
· Почви

Цели на проверката:
Провеждане на планов текущ контрол по компоненти и фактори на околната среда за изпълнение изискванията на:
· Закон за опазване на околната среда (ЗООС) и подзаконовите нормативни документи, както и условия;
· Закон за чистотата на атмосферния въздух (ЗЧАВ) и подзаконовите нормативни документи;
· Закона за защита от вредното въздействие на химичните вещества и смеси (ЗЗВВХВС) и подзаконовите нормативни документи;
· Закон за почвите (ЗП) и подзаконовите нормативни документи.

Извършени дейности:
              На 19.03.2025 г., на онование чл. 148, ал. 3 от Закона за опазване на околната среда и във връзка с изпълнението на плана за контролната дейност на РИОСВ – Монтана през 2025 г. и Заповед № РД-125/18.03.2025 г. на директора на РИОСВ – Монтана, се извърши проверка на обекта и беше съставен Констативен протокол № КПКД-07/19.03.2025 г.

Проверени са:
· Сгради за отглеждане на животните;
· Съоръжения и оборудване на територията на кравефермата;
· Складове за съхранение на химични вещества и смеси;
· Документи и данни, свързани със законовите и подзаконови нормативни актове по околна среда

Констативна част:
На площадката на кравефермата животните се отглеждат в четири халета. Налични са още  доилна сграда с административна част, лагуна за течна торова фракция, открита приемна шахта за торов отпад и сепаратор с прилежащо бетонирано торохранилище.  

1. Компонент „Въздух”:
За съхранението на суровото мляко на обекта се използват две еднакви охладителни цистерни. В изпълнение на изискванията на Регламент (ЕС) № 517/2014 за флуорсъдържащите парникови газове и Наредба № 1/17.02.2017 г. по прилагането му, дружеството е представило годишен отчет с информация за 2023 г. в електронния регистър, администриран от ИАОС – София. Отчетът е проверен и  валидиран от РИОСВ – Монтана.
Поддръжката на охладителните системи и проверките им за течове се осъществява въз основа на сключен договор с правоспособен за работа с флуорсъдържащи парникови газове хладилен техник. Операторът поддържа досиета на системите в посочения в горецитираната наредба формàт, с актуални записи за всички извършени проверки и обслужване. Оборудването е маркирано с отговарящи на изискванията за форма и съдържание съгласно Наредба № 1/17.02.2017 г. етикети.
 За периода от предходната проверка по компонент „Въздух“ през 2021 г. до настоящата такава операторът не е получавал и в РИОСВ – Монтана не са постъпвали сигнали и жалби, касаещи замърсяване на въздуха и миризми от дейността на обекта.

2. Фактор „Опасни химични вещества“:							Дружеството е потребител по веригата на доставки в съответствие с изискванията на Регламент (EO) 1907/2006 REACH. За дезинфекция в доилна зала се използват и съхраняват химични вещества и смеси, които са класифицирани в една или повече категории на опасност. Същите се съхраняват в обособени помещения с ограничен достъп, в оригинални опаковки, етикетиран в съответствие с изискванията на Регламент (ЕО) 1272/2008 CLP и условията, посочени в ИЛБ и Наредбата за съхранение на химични вещества и смеси, като не се допуска съхраняване на опаковки с нарушена цялост. За използваните химични вещества и смеси бяха представени информационни листове за безопасност на български език, изготвени в съответствие с изискванията на законодателството.
При проверката на информацията в ИЛБ и складовете за съхранение на химикали не се констатира съдържание на вещества с предмет на разрешаване, включени в Приложение XIV на Регламент REACH, които не следва да се употребяват, освен ако за тях е подадено заявление за разрешаване, както и на вещества с предмет на ограничаване от Приложение XVII на REACH. 
При проверката на информацията в ИЛБ и складовете за съхранение на химикали не се констатира съдържание на вещества с предмет на разрешаване, които не следва да се употре-бяват, освен ако за тях е подадено заявление за разрешаване, както и на вещества с предмет на ограничаване, посочени в приложенията на Регламент (EO) 1907/2006 REACH.

3. Компонент „Почви“:
Почистването на торта се извършва чрез вградени скрепери и се изпомпва до открита приемна шахта, след което чрез сепаратор се разделя на течна и твърда фракция. Твърдата фракция се съхранява в торохранилище и се използва за наторяване на земеделски площи. Течната фракция се предава на „Био Пауър Инвест“ ООД - инсталация за производство на биогаз в гр. Кула, въз основа на сключен договор.
Към момента на проверката не е установен сух торов отпад извън границите на площадката. Течният торов отпад се събира в монтиран резервоар (лагуна) с бъркалка. 
При извършения оглед не са установени течове от проводи, което да създава предпоставки за изтичане на течности към почвите на съседни имоти.
Не се констатира наличие на депонирани  торови маси извън границата на площадката.

Заключение:
     Операторът изпълнява задълженията си, произтичащи от законодателство по компоненти „Въздух” и „Почви” и фактор „Опасни химични вещества“.
     При проверката не са дадени предписания.

Приоритети за последваща контролна дейност:
· Спазване изискванията на ЗЧАВ и подзаконовите му нормативни актове;
· Законосъобразно управление на опасните химични вещества и смеси.
· Законосъобразно управление на почвите.

